《赋得月饼得甜字五言八韵》
清代·吴敦常

三百茶团外，佳名饼肆添。时光逢月满，风味话秋甜。

捣面疑舂兔，蒸酥俨炙蟾。圆裁轮影细，高叠塔形尖。

裹到红绫煖，修成玉斧铦。屑霏琼碎杵，粉腻镜开奁。

偶为登盘擘，非同破璧占。霓裳歌听罢，绮席好频拈。

作者简介：吴敦常，清道光年间（1821～1850）人士，生平不详。以下诗作收录于徐宗干编，海东书院刊印之《瀛州校士录》。